شي مساليين قبهم بداو يروجو خبارات زائفة وشائعات ماعندها لا ساس ولا راس على تطبيق التواصل الفوري “واتساب”، كيقول من خلالها بللي الحجر الصحي غيستمر حتى ل21 ماي، والعطلة الربيعية غادي تكون من 11 ماي وغاتستمر حتى ل25 ماي، وحددو حتى الامتحانات ديال السادس والتاسع والسيزيام والباك، وحتى النتائج ديالهم فوقاش غادي تكون. وباش يعطيو مصداقية لهذ لاجوندا عجيبة اللي استبقات الأحداث، نسبو هذ المعطيات كاملة لجريدة “أخبار اليوم”، وقالو بللي هي اللي ورداتها فواحد من مقالاتها، وقالت بللي غيتم الإعلان على هذ التواريخ فنهاية هذ الأسبوع بشكل رسمي. “كود” تواصلات مع مصدر فوزارة التربية الوطنية، وقال فحديثو معاها بللي هذشي مجرد أخبار زائفة، والوزارة مزال ما حددات هذ التواريخ لحد الآن، وحتى أخبار اليوم مانشراتش هذشي نهائيا. ونشر يونس مسكين، مدير نشر جريدة أخبار اليوم، تكذيب لهذ الأخبار اللي راجت على الصفحة ديالو فموقع التواصل الاجتماعي “فيسبوك”، وحذر من “أي نشر أو ترويج لهذ المزاعم”، على حساب هضرتو. وكتستعد الجريدة لنشر تكذيب رسمي ليها فعدد الجريدة اللي غيخرج غدا بصيغة بي دي إف. 
زمن كورونا أرضية خصبة لانتشار الفايك نيوز. ردو بالكم.. شي مساليين كيروجو خبار ناسبينو لأخبار اليوم على تواريخ العطل والامتحانات.. مدير نشر الجريدة نفا ومصدر من وزارة الصحة لـ”كود”: هذشي كلو كذوب